रोहतक. यूं तो खाकी पर तरह-तरह की तोहमत लगती रहती हैं। कुछ सच्ची तो कुछ झूठी, लेकिन तीन माह के भीतर अकेले लाखनमाजरा पुलिस पर दो संगीन आरोप लगे हैं। पहले हत्या का फर्जी खुलासा कर तीन बेकसूरों को सलाखों के पीछे डाल दिया और अब एक फौजी का नाम झगड़े के केस से निकालने की एवज में रिश्वत लेते एसएचओ की गिरफ्तारी।
हत्या वाले मामले में डीएसपी सहित आठ लोगों के खिलाफ केस दर्ज हो चुका है और मामले की जांच की जा रही है। वहीं, बुधवार को 20 हजार की रिश्वत लेते एसएचओ के गिरफ्तार होने से लाखनमाजरा पुलिस की वर्दी पर दाग लगा है। बार-बार केस सामने आने पर प्रश्नचिह्न लग रहा है।
केस-1 : फौजी के परिजनों को टॉर्चर कर मोबाइल पर सुनवाते थे चीख
खरैंटी गांव निवासी फौजी मंजीत गिल का नाम विपक्षियों ने झगड़े के केस में लिखा दिया, जबकि वह घटना वाले दिन दो हजार किलोमीटर दूर हैदराबाद के सिकंदराबाद में ड्यूटी पर तैनात था। आरोप है कि लाखनमाजरा एसएचओ प्रदीप को यह बात बताई तो उसने ईमानदारी से केस को हैंडल करने के बजाय निर्दोष फौजी के परिजनों का उत्पीड़न शुरू कर दिया।
40 हजार रिश्वत ले चुके हैं पहले
विजिलेंस में शिकायत करने वाले मंजीत के किठाना (कैथल) निवासी मामा सुनील ने आरोप लगाया कि केस दर्ज होने के बाद पुलिस ने उसकी बहन के परिवार को प्रताड़ित करना शुरू कर दिया। परिवार के किसी सदस्य को थाने ले जाकर उसकी पिटाई की जाती और फिर मोबाइल पर उसकी चीख सुनाकर पैसे मंगाए जाते। इस तरह करके एसएचओ प्रदीप चालीस हजार रुपए वसूल चुका था।
2 माह बाद जोड़ी धारा 307, मांगी रिश्वत : सुनील का आरोप है कि घटना के बाद पुलिस ने 323 व 506 की धाराओं में केस दर्ज किया था, लेकिन विपक्षियों से मिलकर दो माह बाद केस में धारा 325 व 307 जोड़ दी गई। कुल सात लोगों के खिलाफ केस दर्ज था, जिनमें से छह लोग जेल जा चुके हैं। सिर्फ फौजी मंजीत बचा था। बेकसूर होते हुए भी एसएचओ उसका नाम निकालने की एवज में बीस हजार रुपए मांग रहा था। सुनील का कहना है कि पुलिस की प्रताड़ना से से तंग आकर विजिलेंस की मदद लेकर आरोपी एसएचओ को पकड़वाया गया।
केस-2 मर्डर में 3 बेकसूरों को जेल भेजा पुलिस वालों पर केस
18 अगस्त को हिसार जा रहा गुड़गांव निवासी विशाल रात में महम-बेरी रोड पर बलंभा निवासी विजय के ढाबे पर खाना खाने रुका। इसके बाद विशाल लापता हो गया। 20 अगस्त को लाखनमाजरा माइनर में उसकी लाश मिली। पुलिस ढाबे पर पहुंची और कर्मचारी प्रदीप को हिरासत में ले लिया। पुलिस ने थर्ड डिग्री देते हुए ढाबा मालिक विजय का नाम जबरन उगलवाया। अगले ही दिन पुलिस ने विजय के गांव के ही बंटी को भी हिरासत में ले लिया। करीब डेढ़ माह बाद सीआईए-टू ने वाहन लूटने वाले गिरोह का पर्दाफाश कर छह आरोपियों को गिरफ्तार किया। आरोपियों ने लूट की छह वारदातों के साथ गुड़गांव निवासी विशाल की हत्या भी कबूल की। असली खुलासा होने पर पुलिस ने गुपचुप तरीके से विजय, बंटी प्रदीप को लगभग डेढ़ माह बाद केस से डिस्चार्ज कर असल आरोपियों को शामिल किया।
चौथे निर्दोष का नाम निकालने के नाम पर लिए 32 लाख रुपए
पुलिस ने इस केस में ढाबा व्यवसायी विजय के छोटे भाई सोनू को भी शामिल किया। पुलिस ने दिखाया था कि विशाल की हत्या के बाद लूटा गया सामान सोनू के पास था। आरोप है कि सोनू का नाम निकालने की एवज में पुलिस ने 32 लाख रुपए लिए और दस लाख पुलिस से मध्यस्थता कराने वाले दलाल ने लिए। इसका खुलासा होने पर आईजी श्रीकांत जाधव ने डीएसपी अमरजीत को लाइन अटैच करते हुए लाखनमाजरा एसएचओ संदीप व सीआईए-वन इंस्पेक्टर मनोज वर्मा को सस्पेंड करते हुए विभागीय जांच के आदेश दिए। इसके बाद कोर्ट के आदेश पर डीएसपी, सीआईए इंस्पेक्टर, एसएचओ व आईओ राजबीर सिंह सहित आठ लोगों के खिलाफ 18 धाराओं में केस भी दर्ज हुआ।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva